Akteurs sleep SAUK hof toeDie veteraanakteur Hans Strydom. (Foto: Facebook) ŉ Groep bekende akteurs wend hulle tot die hof vir klein eise om agterstallige betaling, wat die SAUK hulle vir heruitsendings skuld, te eis. Die veteraanakteur Hans Strydom, ŉ medestigter van die Suid-Afrikaanse Akteursgilde (SAGA), het gesê ingevolge hulle kontrakte met die openbare uitsaaier kry die hoofspelers in ŉ produksie 25% van hulle oorspronklike betaling (aangepas met inflasie) vir ŉ program wat in spitstyd heruitgesaai word en 15% van hulle oorspronklike vergoeding as dit buite spitstyd was. “Dit is geld waarmee akteurs moet oorleef wanneer hulle tussen produksies is. Heruitsendings beteken daar word minder nuwe produksies vervaardig en dit beteken minder inkomste vir akteurs. Dit is dus belangrik dat daar vir heruitsendings betaal word,” het Strydom gesê. Volgens hom het die SAUK vir 20 jaar beëdigde verklarings van akteurs aanvaar oor hulle oorspronklike vergoeding, omdat die uitsaaier self – al is dit sy verantwoordelikheid – nie die kontrakte en besonderhede bygehou het nie. Argieffoto Strydom sê dié praktyk het egter verander en die SAUK weier nou om beëdigde verklarings te aanvaar. “Jy kan nie só ŉ reël maak nie. ŉ Beëdigde verklaring is aanvaarbare getuienis in ŉ hof en as jy dit wil betwis, moet jy kan bewys dat dít wat daarin staan, onwaar is. “Dit val op dowe ore. Hulle luister nie,” het Strydom gesê. Hy het gesê ŉ reeks soos Koöperasiestories is sowat dertig jaar gelede al vervaardig en dat die betrokke akteurs dikwels nie meer hulle oorspronklike kontrakte het nie. Die twaalf akteurs, met altesame 25 eise tussen hulle, vra nou die hof vir klein eise om die SAUK te dwing om hulle beëdigde verklarings te aanvaar. Die hof vir klein eise se jurisdiksie strek net tot R20 000. Amor Tredoux. (Foto: Facebook) Van die akteurs betrokke sluit in Paul Slabolepszy (Konsternasie oppie Stasie), Warren Masemola (Ses’Top La), Amor Tredoux (Rasdien), Mortimer Williams (Rasdien), asook Sylvaine Strike (Suburban Bliss). Die sake word vanaand en môreaand in die Hillbrow-landdroshof aangehoor. “Ek voel baie goed oor ons vooruitsigte in die hof. Die SAUK het nie ŉ voet om op te staan nie,” het Strydom gesê. Strydom het gesê hulle het hulle ook reeds tot die kantoor van die openbare beskermer gewend en gevra dat sy ingryp by die algemene hantering van heruitsending- en eksploiteringsgelde vir Suid-Afrikaanse akteurs. Strydom, self ŉ voormalige staatsaanklaer en landdros, voer al jare lank ŉ stryd om behoorlike vergoeding vir akteurs te verseker. Die akteur Jack Devnarain, voorsitter van SAGA, het gesê die SAUK se benarde finansiële posisie dra waarskynlik by tot die probleem, maar is nie die enigste oorsaak daarvan nie. Hy het gesê burokratiese rompslomp en ŉ hoë personeelomset by die openbare uitsaaier, beteken dat prosesse wat bespreek word, selde behoorlik afgehandel word voordat ŉ nuwe aanstelling die proses weer van voor af laat begin. Paul Slabolepszy. (Foto: paulslabolepszy.com) Aobakwe Sekwati, wat die herhalingsgeld vir die SAUK administreer, wou by navraag nie kommentaar lewer nie. Sekwati het gesê hy sal die SAUK se saak in die hof stel.